**Jay McClement** (s. 2. maaliskuuta 1983 Kingston, Ontario, Kanada) on kanadalainen jääkiekkoilija, pelipaikaltaan keskushyökkääjä. Hän edustaa NHL-seura Carolina Hurricanesia.

Ura
---

### Juniorivuodet

Ennen ammattilaisuraansa McClement pelasi vuodet 1997–1999 Ontario Provincial Junior A Hockey Leaguen (OPJHL) Kingston Voyageursissa ja vuodet 1999–2003 Ontario Hockey Leaguen (OHL) Brampton Battalionissa. Hän pelasi OHL-urallaan kaikkiaan 235 runkosarjaottelua, joissa teki yhteensä 182 tehopistettä (91 maalia ja 91 syöttöpistettä), ja 26 pudotuspeliottelua, joissa teki 17 tehopistettä (seitsemän maalia ja kymmenen syöttöpistettä). Eniten pisteitä hän teki kaudella 2001–2002, jolla hän oli joukkueensa toiseksi paras pisteidentekijä Adam Henrichin jälkeen tehtyään 55 tehopistettä (26 maalia ja 29 syöttöpistettä) 61:ssä runkosarjaottelussa.

### Ammattilaisura

McClement sai NHL-varauksen, kun St. Louis Blues varasi hänet 57. vuorolla kesän 2001 varaustilaisuuden toisella kierroksella. Hän teki ammattilaisdebyyttinsä keväällä 2003, jolloin hän pelasi yhden AHL-pudotuspeliottelun Bluesin silloisessa farmiseurassa Worcester IceCatsissä. Kaudet 2003–2004 ja 2004–2005 hän pelasi kokonaan AHL:ssä ja oli jälkimmäisellä IceCatsin paras pistemies tehtyään 51 tehopistettä, 17 maalia ja 34 syöttöpistettä, 79:ssä runkosarjaottelussa.

McClement on pelannut NHL:ssä kaudesta 2005–2006 alkaen. Ensimmäisen NHL-ottelunsa hän pelasi 5. lokakuuta 2005, jolloin St. Louis Blues kohtasi Detroit Red Wingsin. Hän pelasi tulokaskaudellaan 67:ssä NHL-ottelussa ja teki 27 tehopistettä, kuusi maalia ja 21 syöttöpistettä. McClement pelasi kauden aikana myös 11 runkosarja- ja neljä pudotuspeliottelua Peoria Rivermenissä AHL:ssä.

Kaudesta 2006–2007 eteenpäin McClement on pelannut kokonaan NHL:ssä ja ensimmäiset NHL:n pudotuspeliottelunsa hän pelasi keväällä 2009. McClement tunnetaan hyvänä puolustavana hyökkääjänä. Runkosarjakaudella 2008–2009 hän oli eniten jääaikaa alivoimalla saanut NHL-hyökkääjä.

McClement siirtyi helmikuussa 2011, kesken kauden 2010–2011, Colorado Avalancheen pelaajakaupassa, jossa Avalanche sai hänen lisäkseen puolustaja Erik Johnsonin sekä ensimmäisen kierroksen varausvuoron, ja jossa Bluesiin siirtyivät puolustaja Kevin Shattenkirk, hyökkääjä Chris Stewart sekä toisen kierroksen varausvuoro. McClement pelasi Avalanchessa kauden 2010–2011 lopun sekä kauden kauden 2011–2012 ja toimi joukkueen varakapteenina.

Heinäkuussa 2012, aiemman sopimuksensa päätyttyä, McClement siirtyi kaksivuotisella ja kolmen miljoonan dollarin arvoisella sopimuksella Toronto Maple Leafsiin. Hän toimi myös Maple Leafsin varakapteenina. Heinäkuussa 2014 McClement siirtyi yksivuotisella ja miljoonan dollarin arvoisella sopimuksella Carolina Hurricanesiin.

### Maajoukkue

McClement on edustanut Kanadaa yksissä aikuisten arvokilpailuissa, maailmanmestaruuskilpailuissa 2007, ja oli voittamassa tuolloin maailmanmestaruutta. Hän pelasi turnauksessa yhdeksän ottelua ja teki neljä tehopistettä, kaksi maalia ja kaksi syöttöpistettä. Hän on pelannut myös kaksissa nuorten maailmanmestaruuskilpailuissa, 2002 ja 2003. Hän oli voittamassa molempina vuosina nuorten MM-hopeaa.

Lähteet
-------

* Jay McClement *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Elite Prospects
2. ↑  2001-02 Brampton Battalion roster and statistics *hockeydb.com*. Viitattu 2.7.2012. (englanniksi)
3. ↑  2004-05 Worcester IceCats roster and statistics *hockeydb.com*. Viitattu 2.7.2012. (englanniksi)
4. ↑  Jay McClement *hockeycanada.ca*. Viitattu 2.7.2012. (englanniksi)
5. ↑  Kanadan McClement kehui Suomen rynnistystä *iltasanomat.fi*.  14.5.2007. Viitattu 2.7.2012. [vanhentunut linkki]
6. ↑  O'Neill, Dan: Blue-collar Blue sets tone McClement's hard work at a usually thankless job has earned teammates' respect *stltoday.com*.  7.10.2009. Viitattu 2.7.2012.
7. ↑  Kreiser, John: Blues send former No. 1 pick Erik Johnson to Avs *NHL.com*.  19.2.2011. Viitattu 2.7.2012. (englanniksi)
8. ↑  Forward Jay McClement signs $3-million, two-year deal with Maple Leafs *NHL.com*.  1.7.2012. Viitattu 2.7.2012. (englanniksi)
9. ↑  Hurricanes sign McClement to one-year contract *NHL.com*.  2.7.2014. Viitattu 3.7.2014. (englanniksi)

Aiheesta muualla
----------------

* Jay McClement The Internet Hockey Databasessa (englanniksi)
* Jay McClement Legends of Hockey -sivustolla (englanniksi)